
GİRİŞ

“Azərbaycan Dövlət Dəniz Akademiyası” PHŞ-də Fənlər üzrə əlavə kəsir qruplarının təşkili qaydaları” (bundan sonra “Qaydalar”) “Təhsil haqqında Azərbaycan Respublikasının qanunu, “Ali təhsil müəssisələrinin bakalavriat və magistratura səviyyələrində, əsas (baza ali) tibb təhsilində kredit sistemi ilə tədrisin təşkili Qaydaları”nın təsdiq edilməsi haqqında Azərbaycan Respublikası Nazirlər Kabinetinin 2013-cü il 24 dekabr tarixli 348 nömrəli Qərarı, təhsil haqqında digər qanunvericilik aktları və Azərbaycan Respublikası Nazirlər Kabinetinin 2022-ci il 21 sentyabr tarixli 361 nömrəli Qərarı ilə təsdiq edilmiş “Azərbaycan Dövlət Dəniz Akademiyası” PHŞ-nin Nizamnaməsi əsasında hazırlanmışdır.


1. TƏTBİQ SAHƏSİ

      1.1        Bu Qaydalar “Azərbaycan Dövlət Dəniz Akademiyası” PHŞ-nin (bundan sonra “Akademiya”) daxili normativ sənədi hesab olunur və akademik borcu olan  tələbələr üçün əlavə kəsir qruplarının təşkilini tənzimləmək məqsədilə nəzərdə tutulmuşdur.
1.2        Bu qaydaların müddəaları akademiyanın bütün tələbələrinə şamil edilir: 
· Magistratura səviyyəsində əyani və qiyabi təhsilalma formasında təhsil alan magistrantlara;
· Bakalavriat səviyyəsində əyani və qiyabi təhsilalma formasında təhsil alan bakalavrlara;
· Bakalavriat səviyyəsində təkrar ali təhsil üzrə  qiyabi təhsilalma formasında təhsil alan bakalavrlara;
1.3 Tələbələrin əlavə kəsir qruplarında iştirakı könüllüdür və ödənişli əsaslarla həyata keçirilir.
1.4       Sənədləşdirilmiş prosedur təhsil prosesinin təmin edilməsi və aparılması prosesində iştirak edən bütün “Azərbaycan Dövlət Dəniz Akademiyası” Publik Hüquqi Şəxsinin əməkdaşları üçün məcburidir.
1.5  Bu sənədləşdirilmiş prosedurda istifadə olunan terminlər ISO 9000:2015 “Keyfiyyət 
            İdarəetmə Sistemləri” Beynəlxalq Standartına uyğundur. Əsaslar və lüğət."
1.6       Bu sənəddə aşağıdakı simvollar və abreviaturalardan istifadə olunur:
            İSO -  Beynəlxalq Standartlaşdırma Təşkilatı;
            BS  -  Beynəlxalq Standart;
            KİS -  Keyfiyyəti İdarəetmə Sistemi;
“ADDA” PHŞ – “Azərbaycan Dövlət Dəniz Akademiyası” Publik Hüquqi şəxsi, 
Akademiya.
 1.7      Bu sənəddə aşağıdakı normativ istinadlardan istifadə olunur:
        ISO 9000:2015 BS “Keyfiyyət idarəetmə sistemi. Əsaslar və lüğət"
                   ISO 9001:2015 BS “Keyfiyyəti İdarəetmə sistemi.  Tələblər”

[bookmark: _Toc14716438]2.       MƏSULİYYƏT

2.1   Akademiyanın rektoru bu təlimatı və ona dəyişiklikləri təsdiq edir, bu sənədin tələblərini     yerinə yetirmək üçün lazımi resursları ayırır.
2.2    Akademiyanın tədris və tərbiyə işləri üzrə prorektoru bu təlimata uyğun işlərin təşkilinə  
                   görə məsuliyyət daşıyır.
 2.3   Prosesdə iştirak edən Akademiyanın əməkdaşları KİS-nin hazırkı sənədində göstərilən tələblərin yerinə yetirilməsinə görə məsuliyyət daşıyırlar.
2.4     Bu təlimatın tələblərinin yerinə yetirilməsinin yoxlanılmasını daxili audit KİS-in illik planına uyğun olaraq həyata keçirir.
    
          DAXİL OLAN MƏLUMATLAR
3.      ƏLAVƏ KƏSİR QRUPLARININ TƏŞKİLİNƏ DAİR TƏLƏBLƏR
3.1     Akademiyada fənn üzrə əlavə kəsir qrupu aşağıdakı məqsədlərlə təşkil olunur:
3.1.1  alt qruplarda iştirakı mümkün olmayan tələbələrin akademik borclarının ləğv edilməsi;
3.1.2 Akademiyanın təklif etdiyi ayrı-ayrı fənlər üzrə digər ali təhsil müəssisələrinin tələbələrinə müvafiq kreditlər qazanmasına şəraitin yaradılması. 
3.2 Əlavə kəsir qruplarının təşkil edilməsi məqsədilə semestrlərin başlamasına bir həftə qalmışa qədər tələbələrin qeydiyyatı aparılır. Müraciət etmiş tələbələrin sayı, fənnin xüsusiyyəti və tədrisin forması nəzərə alınaraq qeydiyyat proseduru bitdikdən 1 gün sonra əlavə kəsir qrupunun təşkil barədə tələbələrə məlumat verilir;
3.3 Əlavə kəsir qruplarında tələbələrin minimum sayı Akademiyanın maliyyə imkanları nəzərə alınaraq əyani təhsilalma formasında 5, qiyabi təhsilalma formasında 3 nəfər müəyyənləşdirilir;
3.4 Əlavə kəsir qrupları üçün semestrinin (nəzəri təlim və imtahanlar) müddəti müvafiq olaraq cari semestrin və imtahan sessiyasının müddəti ilə eyni müəyyən edilir;
3.5 Fənn üzrə əlavə kəsir qrupu üçün müəyyən edilmiş minimum say təmin olunmadıqda tələbə digər tələbələrin ödəniş öhdəliyini könüllü üzərinə götürərək əlavə kəsir qrupunun təşkili üçün müraciət edə bilər;
3.6   Əlavə kəsir qrupunda fənn üzrə ayrılmış auditoriya saatlarının əyani təhsilama formasında 15, qiyabi təhsilalma formasında 20 faizindən çoxunda iştirak etməyən tələbə imtahana buraxılmır; 
3.7 Əlavə kəsir qrupunda fənn üzrə imtahanqabağı 25 və daha artıq bal qazanmış tələbələr imtahana buraxılır; 
3.8 Akademiyanın tələbələrinin cari semestrdə alt qruplarda iştirakı mümkün olmadıqda, fənn üzrə əlavə kəsir qrupu üçün müəyyən edilmiş minimum say təmin edilmədikdə və digər tələbələrin ödəniş öhdəliyini könüllü üzərinə götürmədikdə digər ali təhsil müəssisəsində müvafiq fənn (fənnlər) üzrə tədris prosesində iştirak edə bilər. Bu zaman tələbə müvafiq fənnin həmin semestrdə digər ali təhsil müəssisəsində tədris olunması haqqında sənədlə birgə Akademiya rəhbəliyinə ərizə ilə müraciət edir. Akademiya rəhbərliyi tərəfindən  digər ali təhsil müəssisəsində tədris prosesində iştirakına icazə verilməsi məqsədi ilə həmin müəssisəsinin rəhbərliyinə rəsmi məktubla müraciət olunur. Tələbə həmin ali təhsil müəssisəsinin tədrisin təşkili qaydalarına uyğun olaraq kredit ödənişi edir və dərslərdə iştirak edir. Tələbənin imtahan nəticəsi həmin ali təhsil müəssisəsinin rəhbərliyi tərəfindən rəsmi məktubla Akademiyaya göndərilir;
3.9 Digər ali təhsil müəssisələrinin tələbələri Akademiyada fənn üzrə əlava kəsir qruplarında iştirak edə bilər. Bu zaman tələbənin Akademiyada tədris prosessində iştirakına icazə verilməsi məqsədi ilə təhsil aldığı ali təhsil müəssisəsinin rəhbərliyi tərəfindən rəsmi məktubla müraciət olunur. Həmin məktuba, tələbənin dərslərdə iştirak istəyinə dair ərizəsi və Akademiyada əlavə kəsir qrupunda fənn üzrə hesablanmış kredit məbləğinin ödənişini təsdiq edən  qəbz əlavə olunur. Yalnız bundan sonra digər ali təhsil müəssisəninin tələbəsi Akademiyada fənn üzrə əlavə kəsir qrupunda qeydiyyatdan keçə bilər. Tələbənin imtahan nəticəsi Akademiyaya rəhbərliyi tərəfindən rəsmi məktubla digər ali təhsil müəssisəsinə göndərilir;
3.10  Əlavə kəsir qrupunun tələbələri Akademiya üzrə tədrisin təşkilinə və daxili nizam – intizama dair normativ qaydalara əməl etməlidir. 

4. FƏNN ÜZRƏ ƏLAVƏ KƏSİR QRUPU ÜÇÜN ÖDƏNİŞ QAYDALARI
4.1 Əlavə kəsir qrupunda tələbənin fənn üzrə kreditinin ödəniş məbləği Ali təhsil müəssisələrinin bakalavriat və magistratura səviyyələrində, əsas (baza ali) tibb təhsilində kredit sistemi ilə tədrisin təşkili Qaydalarının 4.3-cü bəndinin tələblərinə uyğun olaraq illik təhsil haqqını 60-a bölərək nəticəni hər fənnin kreditinə vurmaqla müəyyənləşdirilir.
4.2 Əlavə kəsir qrupunun təşkil olunmasının mümkünlüyü barədə tələbələrə məlumat verildikdən 2 (iki) iş günü ərzində fənn üzrə kreditin ödənişi Akademiyanın bank hesabına ödənilir və ödəniş qəbzi müvafiq dekanlığa təqdim olunur. Fənn üzrə təşkil edilmiş əlavə kəsir qrupunda müəyyən olunmuş minimum tələbə sayı ödəniş olunmaması ilə əlaqədar tam olmadıqda və bu Qaydaların 2.5-ci bəndinin icrası ilə bağlı tələbə tərəfindən razılıq verilmədikdə həmin fənn üzrə əlavə kəsir qrupu təşkil olunmur, ödəniş etmiş tələbəyə həmin məbləğ geri qaytarılır.
4.3 Bu qaydaların 3.2 bəndində nəzərdə tutulmayan digər hallarla əlaqədar ödənilmiş məbləğ geri qaytarılmır.

5. ƏLAVƏ KƏSİR QRUPUNUN TƏŞKİLİ VƏ TƏDRİS PROSESİNƏ HAZIRLIQ
5.1 Fənn üzrə əlavə kəsir qrupunda iştirak etmək üçün tələbələr bu qaydaların 2-ci bəndinin tələblərinə əməl edilməklə müvafiq fakültə dekanlarına ərizə ilə müraciət edirlər.
5.2 Normativ təhsil müddəti başa çatmış tələbələr əlavə kəsir qruplarında iştirak etmək üçün əlavə olaraq həqiqi hərbi xidmət keçməsi və ya hərbi xidmətdən möhlət haqqında rəsmi dövlət sənədinin surətini ərizəyə əlavə etməlidirlər.
5.3 Fənn üzrə əlavə kəsir qrupu üçün müəyyən edilmiş minimum say təmin olunduqda, həmin qruplarda təhsil alacaq tələbələr üçün 3(üç) iş günü ərzində ödənişin həyata keçirilməsi tapşırılır.
5.4 Fakültə dekanları Akademiya rəhbərliyinə formalaşan fənn üzrə əlavə kəsir qruplarının yaradılması üçün təqdimatla müraciət edirlər. Təqdimata fənn qrupları üzrə tələbələrin siyahısı və baş mühasiblə razılaşdırılaşdırılaraq prorektor tərəfindən təsdiq olunmuş tələbələrin ödəniş cədvəli əlavə olunur.
5.5 Kafedra müdirləri fənn üzrə əlavə kəsir qrupunda tədirs aparacaq müəllimlər haqqında Akademiya rəhbərliyinə təqdimat verirlər. Əlavə kəsir qruplarında tədrisə müəllimlər könüllü surətdə cəlb olunurlar. 
5.6 Fakültə dekanları və kafedra müdirlərinin təqdimatları əsasında Tədris qeydiyyat şöbəsi formalaşan əlavə kəsir fənn qrupları və tədris aparacaq müəllimlər haqqında əmr layihəsi hazırlayaraq Akademiya rəhbərliyinə təqdim edir. Fənn üzrə əlavə kəsir qruplarında iştirak üçün rəsmi məktubla müraciət etmiş digər ali təhsil müəssisəsinin tələbələri əmr layihəsində nəzərə alınır.
5.7  “Elektron Akademiya” platforması üzərindən fənlər üzrə əlavə kəsir qrupların və dərs cədvəlinin formalaşdırılması dərslərin başlanmasına 3(üç) iş günü qalmışa qədər dekanlıqlar və Tədris qeydiyyat şöbəsi tərəfindən təmin olunur.
5.8 Əlavə kəsir qruplarının dərs cədvəli dərslərin başlanmasına 3(üç) iş günü qalmış Akademiyanın rəsmi veb səhifəsində, “Elektron Akademiya” platforması üzərindən və elektron məlumat tabloları vasitəsilə tələbələrə elan edilməlidir.
5.9 Fakültələr kağız daşıyıcıda “Tələbələrin dərsə davamiyyəti haqqında qeydlər jurnalı”nı dərslərin başlanmasına 3(üç) iş günü qalmışa qədər hazır etməlidir.
5.10  Əlavə kəsir qrupunda fənn müəllimləri dərs cədvəlinə və fənnin sillabusuna müvafiq olaraq “Elektron Akademiya” platforması üzərindən elektron jurnalları və kağız daşıyıcıda “Tələbələrin dərsə davamiyyəti haqqında qeydlər jurnalı”nda tələbələrin dərslərə davamiyyətininin və keçirilən məşğələrin qeydiyyatını aparmalıdırlar.
5.11 Akademiya üzrə tədris ilinə hazırlıq və semestrlər üzrə imtahan sessiyasının təşkilinə dair əmrlərin tələbləri tam şəkildə əlavə kəsir qruplarına da şamil edilir.
5.12 Fakültələr üzrə akademik məsləhətçilər (tyutorlar) normativ sənədlərin tələblərinə uyğun olaraq əlavə kəsir qruplarında iştirak edən tələbələrin fərdi tədris planlarında müvafiq fənlərin kreditlərini nəzərə almalıdır.

6. PROSESİN ÖLÇÜ VƏ MEYARLARI

 6.1  Tələbə sayı: Əgər müəyyən fəndən kəsilən tələbələrin sayı çoxdursa, əlavə qrupun                                                                                                                                           yaradılması nəzərdə tutula bilər.
 6.2   Akademik göstəricilər: Tələbələrin imtahan nəticələri və iştirak faizi əsas götürülə bilər.
 6.3   Tədris planı və resurslar: Mövcud müəllim heyəti və auditoriya imkanları da nəzərə alınır.
6.4   Ərizə və müraciətlər: Tələbələrin və ya fakültələrin rəsmi müraciətləri əsasında qərar verilə bilər.

7.      RESURSLAR

7.1.   Bu sənədləşdirilmiş prosedurun tələblərini yerinə yetirmək üçün Akademiyanın 
 rektoru  aşağıdakı zəruri resursları ayırır:
· normativ sənədlər;
· ixtisaslı kadrlar;
· binalar, avadanlıqlar, materiallar;
· maddi resurslar.

